উপর্যুপরি ডানদিক বাঁদিক ঘাড় ঘোরানো আর চোখ কান সজাগ রেখে কাঠ হয়ে বসে রইলাম, পাছে কিছু দেখার ভুল হয়ে যায় এই ভয়ে। গ্রামার স্কুলখানি দোতলা কাঠের বাড়ি। ছাদ খড়ের উপর টালি ছাওয়া। দেওয়ালে টিউডর যুগের টিপিক্যাল ডিজাইন – কাঠের লম্বা বীম তেরছা বা লম্বাটে ভাবে বসানো। ১৫৫৩ সালে তৈরী। তখনকার যুগে মানুষের মনে সদ্য সদ্য স্কুলের ধারণা জন্মাচ্ছে। তবে ছেলেরাই কেবল সুযোগ পেত স্কুলে যাওয়ার। আজও এই স্কুলবাড়ি সোম থেকে শুক্র কচিগলার কলতানে ভরে ওঠে। কিণ্ডারগার্টেন স্কুল বসে।